హాలీవుడ్
వెనక్కి తగ్గిన అకాడెమీ
ప్రతిష్ఠాత్మక ఆస్కార్‌ పురస్కార వేడుక ఈ నెల 24న జరగనున్న సంగతి తెలిసిందే. ఈ ఉత్సవానికి ఇంకొన్ని రోజులే ఉన్న తరుణంలో ఇటీవల ఆస్కార్‌ అకాడెమీ చేసిన ఓ ప్రకటన ఆశ్చర్య పరిచింది. ఆస్కార్‌ కార్యక్రమ ప్రత్యక్ష ప్రసార సమయంలో నాలుగు విభాగాల్లోని విజేతలకు వాణిజ్య ప్రకటనల విరామంలో పురస్కార ప్రదానం చేయనున్నట్లు  వెల్లడించింది. ఆస్కార్‌ ప్రత్యక్ష ప్రసార నిడివి మూడు గంటల్లోపే ఉండేందుకు ఈ నిర్ణయం తీసుకున్నట్లు తెలిపింది. ఈ ఏడాది ఛాయాగ్రహణం, ఎడిటింగ్‌, షార్ట్‌ ఫిలింస్‌, మేకప్‌ విభాగాల పురస్కారాలను వాణిజ్య ప్రకటనల విరామంలో ఇవ్వనున్నామని స్పష్టం చేసింది. దీనిపై హాలీవుడ్‌ ప్రముఖుల నుంచి పెద్ద ఎత్తున నిరసన  వ్యక్తమైంది. జార్జ్‌ క్లూనీ, బ్రాడ్‌ పిట్‌, క్వింటెన్‌ టొరెంటెనో, మార్టిన్‌ స్కోర్సెసె, క్రిస్టఫర్‌ నోలన్‌ సహా 200 మందికిపైగా ప్రముఖులు ఆస్కార్‌  అకాడెమీ నిర్ణయాన్ని తప్పుపడుతూ బహిరంగ లేఖ విడుదల చేశారు. ‘ఇది తమ వృత్తికి జీవితాన్ని అంకితం చేసినవారిని అవమానించడమే’ అని అందులో ఆవేదన వ్యక్తం చేశారు. ఈ విమర్శల తీవ్రత పెరగడంతో ఆస్కార్‌ అకాడెమీ తన నిర్ణయాన్ని వెనక్కి  తీసుకుంది. ‘‘సినీ పరిశ్రమ స్పందనను పరిగణనలోకి తీసుకున్నాం. 24  విభాగాల పురస్కారాలనూ ప్రత్యక్ష ప్రసారం చేస్తామ’’ని తెలిపింది.
Tags :